**Outdoor Fuesparty**

Geschicht/ Kontext : Eng Fuesparty emol anescht, dobaussen, mat genuch Ofstand an awer mat vill Spaass: Verkleeden an an aaner Rolle schlüpfen gehéiert zum Groussginn derzou. Dat muss net emmer di klassesch Fuesparty sinn, mä och an enger Veillée oder an enger Versammlung ass et flott fir d’Kanner sech zesumme mat hire Chef zum Thema ze verkleeden.

|  |  |
| --- | --- |
| De Kierper | * **Sech Verkleeden:** D’Wëllefcher kommen an hire normale Kleeder an d’Versammlung, fir sech ze verkleeden gëtt direkt am Ufank ee Spill gemaach:   Op enger Bache leie vill verschidde Verkleedsaachen (et kann een bei de Kanner een Opruff maachen, dass si al Kleeder vun den Elteren oder al Kostümer matbrengen, et kënnen och Verkleedungen aus ale Veilléen oder vu Campinger an enger Verkleedkëscht gesammelt ginn).  D’Kleeder leien op 6 Kéip, et kann een d’Zuelen 1-6 op engem Blat derniewent leeën. Elo geet et lass mam Verkleeden: d’Wëllefcher stellen sech a Gruppen op an emmer deen 1. an der Grupp würfelt a leeft da bei dee Koup Kleeder, dat éischt Kleedungssteck wat en unpeekt muss en undoën an dann zreck bei d’Grupp lafen. Réischt wann en ukënnt kann den nächste Wëllefche würfelen a lafen. Dat gëtt esoulaang wiedergespillt, bis all d’Kleeder ugedoë sinn (oder bis jiddereen 2-3x dru war).  Wann d’Kanner dann all verkleed sinn, kann een eng Modeshow maachen: d’Grupp iwwerleet sech zu all „Personage“ eng kleng Geschicht oder Beschreiwung, an op engem ugeduechte „Catwalk“ presentéieren d’Kanner hiere Kostüm, een aus der Grupp beschreiwt deenen aneren wat si duerstellen.  Wichteg ass hei, dass d’Kanner déi d’Modeshow kucken, och d’Roll vun de begeeschterten Modeblogger, Stylisten oder Journalisten ginn, déi vun all Model immens begeeschtert sinn, sou vermeid een dass Kanner ausgelaacht ginn. Jiddereen gëtt mat sengem Outfit bewonnert.   * **Limbo:** Aner „typesch“ Fuesbalspiller ginn och gutt dobaussen, z.B. Limbo ënnert engem laange Bengel oder Seel erduerch. * „**Reise nach Jerusalem**“ am Besch oder Park: et ginn souvill Beem ausgesicht wéi Kanner do sinn, wann d’Musek leeft (Outdoormusëk-Box, oder Rhythmus schloën op enger Trommel oder Dëppen) lafen d’Kanner vu Bam zu Bam. Ee Bam gëtt awer ewechgeholl (mat enger Kräid ee Kräiz drop maachen). Wann d’Musek ophällt, muss jiddereen bei ee Bam lafen, dee leschten dee kee Bam kritt huet, ass eraus. An der nächster Ronn däerf hien oder hat bestëmmen, wéi ee Bam aus dem Spill geholl gëtt asw. Dee leschten deen ee Bam „ergattert“ huet d’Spill gewonnen. * Als Alternativ kann een zu de Beem och Naturmaterialien huelen: Plaze mat Bengelen markéieren, vun Dännenzapf zu Dännenzapf lafen, vu Maulefskoup zu Maulefskoup asw. |
| De Geescht | * **Fueslidder un de Beweegungen erkennen:** ee Wëllefchen kritt ee bekanntent Fueslidd (oder Scoutslidd) ze lauschteren a muss d’Bewegunge maachen, di aner sollen erroden em wat fir ee Lidd et sech handelt. (z.B.: Oma fährt im Hühnerstall Motorrad, die Affen rasen durch den Wald, Tante aus Marokko, Ee Schwäizer geet op de Bierg, Laurentia, Pizza Hut, Ententanz, Schni Schna Schnappi...) * Quiz 1.2 oder 3 zu Fuesend: <https://www.geo.de/geolino/quiz-ecke/14628-quiz-quiz-fasching-und-karneval-wie-gut-wisst-ihr-ueber-die-fuenfte> |
| Dat Soziaalt | * **Confetti:**   D’Wellefcher mache mat Locher a Motivstanzer Confetti aus gedrëchnete Blieder vun de Beem. Et kann een och Lamelle vun Dännenzapfen, Buchecker oder aner klengt Material sammelen. Wann si es genuch hunn, maache si fir all d’Kanner, een nom aneren eng „Confettidusch“: ee Kand steet an der Mett, an di aner Kanner soën him een nom aneren eppes Léiwes, ee Kompliment a werfen dann de Confetti iwwert d’Kand an der Mëtt. Tëscht all Kand kann och de „Confetti“ erem agesammelt ginn, soss braucht een es wierklech vill. |

|  |  |
| --- | --- |
| D’Gefiller | * **Rollen duerstellen „Wat ass typesch?“:** D’Kanner sollen a verschidde Rollen tauchen, an déi och iwwerdriwwen duerstellen: Piraten kucken aggressiv, Prinzessinnen kucke verléift, Bomaën hunn de Réck vill wéi: no e puer esou Beispiller wiesselt de Chef vun de Stereotype fort zu aneren Beispiller: d’Prinzessin kuckt houfreg, de Pirat huet Angscht, d’Boma ass immens sportlech.**..**   D’Kanner sollen duerno iwwerleeën, op et ee Gefill gëtt, wat typesch fir Piraten oder Prinzessinnen, fir Jongen oder Meedercher, fir Aler oder Jonker ass. D’Kanner erkennen dass d’Gefiller fir jiddereen d’selwecht sinn, an dass jiddereen seng eege Gefiller huet, an déi aner déi Gefiller och hunn. |
| Dat Spirituellt |  **Faaschtenzäit:**  Eng Kartongskëscht gëtt an d'Mëtt gestallt. D'Kanner doen hir Verkleedung aus a leeën se an d'Këscht. D'Këscht gëtt zougemaach. Déi geckeg Zäit ass eriwwer eng nei Zäit geet un, d'Faaschtenzäit. Bei de Chrëschten dauert d'Faaschtenzäit 40 Deeg vun Äschermëttwoch bis Ouschteren. Awer och am Islam gëtt et de Faaschtemount Ramadan. Bei de Judden ass et de Versöhnungsdag Jom Kippur wou gefaascht gëtt. Awer och d'Buddhisten an d'Hindus leeë wäert op faaschten.  D'Kanner sollen erkennen, dass et an der Faaschtenzäit drëms geet, op eppes ze verzichten, fir dat et hinnen, oder deenen anere besser geet, dass duerch hiert Verhalen z.B. d'Natur nei opliewe kann.  Eng zweet Kartongskëscht gëtt dohinner gestallt, an opgemaach. Hei zéien d'Kanner Ziedelen eraus, mat Beispiller. z.B: ech verzichten drop mam Auto gefouert ze ginn a ginn zu Fouss oder mam Vëlo an d'Schoul, ech verzichten op Gummibärecher an iessen e Stéck Uebst, ech verzichten op d'Playstation a ginn eraus spillen. An der Këscht sinn och Ziedele wou een ergänze muss... Mäi Frënn gëtt mat enger Aufgab net eens, ech... Meng Bomi ass am Altersheem a fillt sech eleng, ech...  Mat de Kanner an den Austausch kommen: “Wat ass eppes, ops dat du kanns versichten?” “Wat wéils du gären eng Zäitche manner maachen?” “Wéi mengs du geet et dir, wanns du op eppes verzichts?” “Wat wärt schwéier sinn? Wat wärt liicht sinn?”  D’Kanner kënnen wa si wëllen, selwer een Ziedel schreiwen an an d’Këscht leeën.  No +- 5 Wochen, kann ee mat de Kanner nach emol drop zréckkommen. |